"กลุ่มแบงก์-เช่าซื้อรถยนต์" น้ำหนักลงทุนมากกว่าตลาด
บริษัทหลักทรัพย์ เอเซีย พลัส ยังคงให้น้ำหนักการลงทุน &#8220;มากกว่าตลาด&#8221; สำหรับหุ้นกลุ่มธนาคารพาณิชย์และเช่าซื้อรถยนต์ หลังจากยอดขายรถยนต์ 10 เดือนแรก ทำสถิติทะลุ 1.14 ล้านคัน
29 พ.ย. 2555

บริษัทหลักทรัพย์ เอเซีย พลัส ยังคงให้น้ำหนักการลงทุน “มากกว่าตลาด” สำหรับหุ้นกลุ่มธนาคารพาณิชย์และเช่าซื้อรถยนต์ หลังจากยอดขายรถยนต์ 10 เดือนแรก ทำสถิติทะลุ 1.14 ล้านคัน 
บริษัท โตโยต้า มอเตอร์ (ประเทศไทย) เปิดเผยยอดขายรถยนต์เดือน ต.ค. 2555 มียอดจำหน่ายสูงถึง 1.42 แสนคัน เติบโตถึง 7.5% จากเดือนก่อนหน้า และ 233.2% เมื่อเทียบช่วงเดียวกันของปีก่อน ขึ้นทำสถิติสูงสุดในรายเดือนอีกครั้ง จากชะลอตัวไปในช่วง 2 เดือนก่อนหน้าที่เป็นโลว์ซีซันในช่วงฤดูฝน 
ยอดจำหน่ายทั้งรถยนต์นั่งและรถกระบะขนาด 1 ตัน ล้วนขึ้นทำสถิติสูงสุดใหม่ในรายเดือนเช่นเดียวกันที่ระดับ 7.22 หมื่นคัน (+5.8% จากเดือนก่อน และ 263.7% เมื่อเทียบช่วงเดียวกันของปีก่อน) และ 6.13 หมื่นคัน (+9.1% จากเดือนก่อน และ 225.5% เมื่อเทียบช่วงเดียวกันของปีก่อน) ตามลำดับ 
ยอดรถยนต์ที่เพิ่มขึ้น สะท้อนถึงความร้อนแรงของความต้องการรถยนต์ในประเทศที่ได้รับแรงหนุนจากทั้งความต้องการที่สะสมมาตั้งแต่ช่วงปลายปี 2554 ที่เกิดน้ำท่วมใหญ่ การเปิดตัวรถยนต์รุ่นใหม่ๆ ของผู้ประกอบการค่ายต่างๆ (และจะมีเพิ่มขึ้นอีกในช่วงปลายปีนี้ ในช่วงการจัดงาน Motor Expo ระหว่างวันที่ 29 พ.ย.10 ธ.ค. 2555 อาทิ Toyota Vios ใหม่ เครื่องยนต์ 1.5 ลิตร ฮอนด้า บริโอ อเมซ รุ่น Eco Car 4 ประตู) บวกกับมาตรการลดหย่อนภาษีสำหรับรถยนต์คันแรกสูงสุดถึง 1 แสนบาท/คัน (ยอดรถยนต์ที่ขอลดหย่อนภาษีทะลุเป้าหมายที่ทางการกำหนดไว้แล้วที่ 5 แสนคัน โดยขณะนี้มียอดสูงกว่า 6 แสนคันแล้ว) 
ทั้งนี้ ยอดจำหน่ายรถยนต์สะสมในประเทศในช่วง 10 เดือนแรกของปี 2555 ขึ้นทำสถิติสูงสุดใหม่เช่นเดียวกันถึง 1.14 ล้านคัน เติบโตถึง 59.9% จากช่วงเดียวกันของปีก่อน และคิดเป็นสัดส่วน 88% ของประมาณการยอดจำหน่ายรถยนต์ทั้งปี 2555 ที่ตลาดคาดไว้ที่ระดับ 1.3 ล้านคัน
บล.เอเซีย พลัส มองว่าสถานการณ์ดังกล่าวจะส่งผลบวกต่อผู้ประกอบการกลุ่มเช่าซื้อรถยนต์ในกลุ่มธนาคารพาณิชย์ที่ฝ่ายวิจัยศึกษา ได้แก่ บริษัท ทุนธนชาต (TCAP) ธนาคารไทยพาณิชย์ (SCB) ธนาคารกรุงศรีอยุธยา (BAY) บริษัท ทิสโก้ไฟแนนเชียลกรุ๊ป (TISCO) และธนาคารเกียรตินาคิน (KK) 
ฝ่ายวิจัยประเมินว่า การเติบโตของสินเชื่อสุทธิโดยรวมของธนาคารพาณิชย์เหล่านี้จะยิ่งเร่งตัวมากขึ้นในช่วงไตรมาส 4 ปี 2555 โดยเฉพาะ BAY ซึ่งสถานการณ์สินเชื่อสุทธิในระยะ 9 เดือนแรกปี 2555 ที่ผ่านมา ยังต่ำกว่าเป้าหมายทั้งปีที่คาดไว้ 14% เมื่อเทียบช่วงเดียวกันของปีก่อน
ทั้งนี้ ฝ่ายวิจัยประเมินว่า TCAP เป็นผู้ประกอบการในกลุ่มที่จะได้รับผลบวกมากสุด ด้วยส่วนแบ่งตลาดในกลุ่มเช่าซื้อรถยนต์ใหม่ที่สูงกว่า 30% ของตลาดรวม สะท้อนได้จากการเติบโตของสินเชื่อเช่าซื้อรถยนต์ในช่วง 2 ไตรมาสที่ผ่านมา ที่เติบโตในระดับสูงกว่าค่าเฉลี่ยกลุ่มกว่า 4% เมื่อเทียบไตรมาสเดียวกันของปีก่อนในแต่ละไตรมาส โดยฝ่ายวิจัยเชื่อว่างวดไตรมาส 4 ปี 2555 น่าจะเป็นไตรมาสที่ TCAP สามารถแสดงการเติบโตของสินเชื่อเชิงรุกที่สูงสุดในรอบปี 2555 ด้วยปัจจัยหนุนจากแนวโน้มฐานเงินกองทุนที่แข็งแกร่งมากขึ้น ภายหลังการขายธุรกิจประกันชีวิตออกไป ทำให้ธนาคารสามารถปรับกลยุทธ์กลับเข้าสู่ช่วงของการเติบโตเชิงรุกได้อีกครั้ง 
นอกจากนี้ ประเด็นเรื่องการซื้อหุ้นในตลาดคืน ซึ่งกำหนดไว้ไม่เกิน 10% ของหุ้นเรียกชำระแล้ว เป็นเครื่องสะท้อนถึงฐานะเงินกองทุนที่แข็งแกร่ง ซึ่งจะช่วยสร้างความเชื่อมั่นต่อแนวโน้มการเติบโตของกำไรสุทธิของ TCAP ภายหลังการขายธุรกิจประกันชีวิตออกไปได้อย่างมาก 
ฝ่ายวิจัยยังคงน้ำหนักการลงทุนมากกว่าตลาดในหุ้นกลุ่มธนาคารพาณิชย์ ทั้งนี้ราคาหุ้นกลุ่มธนาคารพาณิชย์ได้ผ่านการปรับฐานราคากว่า 6% จากระดับสูงสุดในช่วงต้นเดือน ต.ค. 2555 โดยมี PBV ที่ 1.8 เท่าในปัจจุบัน ถือเป็นโอกาสดีให้ทยอยเข้าสะสมเพื่อลงทุน โดยหุ้นแนะนำเลือก KBANK และ TCAP ซึ่งเห็นการเติบโตอย่างโดดเด่นของกำไรสุทธิต่อหุ้น ต่อเนื่องในปี 2556 อีกทั้งยังมีส่วนต่างราคาที่ดีให้เข้าลงทุน